**Press release**

# Košický DACHSER má jeden z najväčších skladov humanitárnej pomoci pre Ukrajinu

**Vojna na Ukrajine priniesla množstvo negatív a veľa utrpenia. Pozitívom súčasnej situácie je ale to, že sa objavilo mnoho spoločností a jednotlivcov, ktorí dokázali, že im osud iných ľudí nie je ľahostajný. Našlo sa veľa spôsobov, akými sa dá pomôcť. Ideálne pritom je, ak to každý robí spôsobom, akým najlepšie vie. Preto sa spoločnosť DACHSER zamerala na oblasť, v ktorej sa špecializuje, a to na prepravu a skladovanie.**

V košickej pobočke spoločnosti DACHSER za krátky čas vyrástol humanitárny sklad, ktorý prekvapuje nielen svojou veľkosťou, ale aj rýchlosťou, akou vyrástol. Nielen o tom sme sa rozprávali so Stanislavom Balogom, Branch Managerom pobočky Košice, ktorý zodpovedá za hladký chod „DACHSER“ pomoci.

**Mohli by ste nám popísať, v čom spočíva Vaša pomoc pre IOM? A s kým všetkým je potrebné pomoc koordinovať?**

Premýšľali sme, ako by sme sa vedeli zapojiť a prispieť na pomoc Ukrajine. Nakoniec sme usúdili, že než venovať úsilie zdĺhavému vymýšľaniu rôznych špecifických foriem pomoci, tak začneme s tým, čo veľmi dobre vieme. Preto na požiadanie Medzinárodnej organizácie pre migráciu (IOM) sme začali  zabezpečovať prepravy humanitárnej pomoci pre migrantov už v prvých týždňoch vojny na Ukrajine. Samotná preprava však nestačila, a preto sme poskytli aj skladovacie priestory, ktoré sú v súčasnosti maximálne vyťažené.

Hlavným subjektom, s ktorým spolupracujeme v súvislosti s uskladnením prepravovaného tovaru, je IOM, ktorá pôsobí pod záštitou OSN. Oslovili nás s tým, že by potrebovali pomôcť s uskladnením materiálu smerujúceho práve na Ukrajinu. Naša košická pobočka sa tak stala druhým najväčším humanitárnym skladom pre pomoc Ukrajine. Jedná sa o plochu 3500 m2, na ktorej sa nachádza 1700 paletových miest regálového systému. Pri realizácií tohto projektu nám podali pomocnú ruku nielen naši kolegovia, ale aj partneri, ako sú BITO, JUNGHEINRICH, ECOPACK a CTP Park. Preto sa nám podarilo všetko sprevádzkovať v rekordne krátkom čase - za necelé štyri týždne. Keď sa obzrieme späť, nečakali sme, že to môže narásť do takého rozsahu a že naše služby môžu byť také dôležité a významné pri poskytovaní logistickej podpory a know-how.

**Ako ste zvládli nápor takého množstva práce?**

Som nesmierne hrdý na náš tím v Košiciach, ktorý sa postavil tejto výzve a uspel. Štandardná doba, za akú sa podobné projekty realizujú je desať až dvanásť týždňov. My sme to zvládli za tretinovú dobu. Väčší skladovací priestor znamená ďalší nábor zamestnancov, nový regálový systém, zavedenie IT infraštruktúry a systému správy skladu. Týka sa to nielen vybavenia, ako sú vysokozdvižné vozíky, ale i kancelárií. V dnešnej dobe, kedy sú dodávateľské reťazce už aj tak dosť narušené a nábor nových šikovných ľudí si vyžaduje naozaj veľké úsilie, si trúfam povedať, že sme všetko zvládli na jednotku. Najali sme šesť nových full-time zamestnancov, viac ako 20 ukrajinských brigádnikov na skrátený úväzok na pomocné práce v sklade. Naši súčasní zamestnanci často chodili do práce aj v sobotu, aby sa všetko zvládlo. Na personálnu výpomoc nám prišli aj zamestnanci z bratislavskej a lozornskej pobočky DACHSER. Aj vďaka tomu sme teraz schopní uskladniť prikrývky, hygienické potreby, uteráky, kuchynské potreby, stany a mnoho ďalšieho tovaru, ktorý je dodávaný vo veľkom množstve a frekvencii.

**Takže uskladnenie materiálu je teraz tým hlavným spôsobom pomoci?**

Hlavným, ale nie jediným. Zabezpečujeme prepravu prijatého tovaru do skladu, colné odbavenie, samotné skladovanie a dodávku tovaru pre Medzinárodnú organizáciu pre migráciu. Pod vedením DACHSER Turecko poskytujeme prepravu cca 15 kamiónov týždenne z Turecka do Košíc a na žiadosť IOM vybavujeme aj letecké zásielky z USA alebo Kanady. Na skladovacie služby sa nabaľuje množstvo ďalších činností, bez ktorých by logistické služby neboli komplexné. Všetci ľudia v našej spoločnosti vynakladajú veľké úsilie na to, aby sa všetko podarilo. A toto je len začiatok. Som hrdý na to, že som tento projekt mohol riadiť s podporou celej našej spoločnosti a v kvalite a štandardoch, na ktoré sme zvyknutí.

Od spustenia projektu koncom marca sa nám podarilo zabezpečiť vývoz viac ako 300 kamiónov s vyše 6 000 paletami do IOM, čo predstavuje približne 3 500 ton materiálu, určeného pre ľudí v núdzi.

Medzinárodná organizácia pre migráciu bola založená v roku 1951 a je dôležitou medzivládnou organizáciou v oblasti migrácie, ktorá sa riadi zásadou, že humánna a usporiadaná migrácia je prínosom pre migrantov, ale aj pre spoločnosť.

IOM spolupracuje so svojimi partnermi v medzinárodnom spoločenstve s cieľom pomáhať pri riešení rastúcich migračných problémov, prehlbovať porozumenie, podporovať sociálny a hospodársky rozvoj prostredníctvom migrácie a presadzovať ľudské práva migrantov.

**Základné informácie o spoločnosti DACHSER Slovakia a. s.**

História spoločnosti DACHSER sa začína v roku 1995, kedy bola založená spoločnosť Lindbergh Air Freight, s.r.o. Zameranie aktivity spoločnosti v prvom roku bolo v poskytovaní kompletných zasielateľských služieb pri preprave leteckých zásielok. Následne po predložení požiadaviek od zákazníkov sa aktivity rozvinuli aj na poskytovanie námornej a pozemnej prepravy. V roku 2004 sa spoločnosť stáva súčasťou nemeckej logistickej spoločnosti DACHSER a až do roku 2009 vystupuje na trhu pod menom LINDBERGH & DACHSER a. s. Od 1. 1. 2010 spoločnosť pôsobí na trhu pod obchodným menom DACHSER Slovakia a. s. Premenovaním bol zavŕšený integračný proces spoločnosti do celosvetovej siete koncernu DACHSER. V súčasnosti má DACHSER na Slovensku 5 pobočiek, v ktorých pracuje pres 200 zamestnancov.

**Základné informácie o skupine DACHSER**

Rodinná spoločnosť DACHSER so sídlom v nemeckom Kemptene je popredným európskym poskytovateľom logistických služieb. DACHSER poskytuje komplexnú prepravnú logistiku, skladovanie a individuálne zákaznícke služby v troch obchodných oblastiach: DACHSER European Logistics, DACHSER Food Logistics a DACHSER Air & Sea Logistics. Ponuku dopĺňajú ďalšie služby ako kontraktná logistika, konzultácie a poradenstvo a špecifické riešenia prispôsobené na mieru jednotlivým odvetviam. Vďaka komplexnej dopravnej sieti ako v Európe, tak i v zámorí a informačným technológiám, ktoré sú plne integrované do všetkých systémov, poskytuje DACHSER inteligentné logistické riešenia po celom svete. V súčasnosti zamestnáva zhruba 30 600 ľudí v 399 pobočkách po celom svete. Za rok 2018 zrealizoval cca 83,7 miliónov zásielok s hmotnosťou 41,3 miliónov ton. Celkový obrat koncernu DACHSER v roku 2018 predstavoval 5,6 miliárd eur. Pre viac informácií navštívte [www.dachser.sk](http://www.dachser.sk).

Pre viac informácií prosím kontaktujte:

**Crest Communications a. s.**

Anna Palfiová

PR manager

Tel.: +421 903 664 575

E-mail: anka.palfiova@gmail.com

**DACHSER Slovakia a.s**.

Martin Štiglinc

Sales Manager European Logistics

Tel.: +421 2 6929 6180

Fax: +421 2 6929 6197

E-mail: martin.stiglinc@dachser.com

www.dachser.sk